寄令狐綯相公
作者：賈島
朝代：唐

paragraphs: 驢駿勝羸馬，東川路匪賒。
一緘論賈誼，三蜀寄嚴家。
澄徹霜江水，分明露石沙。
話言聲及政，棧閣谷離斜。
自著衣偏暖，誰憂雪六花。
裹裳留闊襆，防患與通茶。
山館中宵起，星河殘月華。
雙僮前日雇，數口向天涯。
良樂知騏驥，張雷驗鏌鋣。
謙光賢將相，別紙聖龍蛇。
豈有斯言玷，應無白璧瑕。
不妨圓魄裏，人亦指蝦蟇。